পুঁজিবাদীরা পৃথিবীকে আজ ধ্বংস করতে উদ্যত। নিজেদের সুবিধাদানকারী ব্যবস্থাটাকে টিকিয়ে রাখার জন্য যত প্রকারের ছল, বল ও কৌশলের যত প্রকার প্রয়োগ সম্ভব সবই করেছে। ছলনা করেছে আধুনিকতার, বিজ্ঞাপন দিয়েছে উন্নতির। বলপ্রয়োগ করেছে আইনের, মজুদ রেখেছে বিভিন্ন বাহিনী। সবকিছুর পেছনেই উদ্দেশ্য মেহনতিদেরকে অধীনে রাখা, বিদ্রোহ করতে না-দেওয়া। বিদ্রোহীদেরকে আটকে রাখবে, বাড়াবাড়ি দেখলে নিশ্চিহ্ন করে দেবে, শারীরিকভাবেই। উল্টোদিকে সে আবার অধিকার দিয়েছে ট্রেড ইউনিয়নের, ছুড়ে দিয়েছে কিছু কিছু উচ্ছিষ্ট। বলেছে গণতন্ত্র দিয়েছে। গণতন্ত্র মানে ভোট; বলেছে, এখন তো ভোট আছে সকলেরই, সকলেই এখন সকলের সমান। কিন্তু সমাজে মানুষ তো সমান নয়, তারা তো শ্রেণিতে শ্রেণিতে বিভক্ত। পুঁজিবাদী গণতন্ত্র মানে যে টাকার থলির গণতন্ত্র, সে যে ক্ষমতায় বসায় ডোনাল্ড ট্রাম্পের মতো শেয়ানা ও বিপজ্জনক পাগলকে, সে যে পথ করে দেয় ধর্মীয় জাতীয়তাবাদের স্বঘোষিত প্রচারক নরেন্দ্র মোদিকে ক্ষমতায় বসবার, পুঁজিবাদ সেই সত্যটিকে সামনে আনে না। হিটলার ও মুসোলিনি উভয়েই কিন্তু গণতান্ত্রিক পদ্ধতিতেই রাষ্ট্রনায়ক নির্বাচিত হয়েছিলেন। তাহলে?